BESZÁMOLÓ A JÁTÉKVÁR ÓVODA ÉS BÖLCSŐDE 

TEVÉKENYSÉGÉRŐL
(2013/2014-es nevelési év)
Martfű Város Önkormányzata 2013 júniusában tárgyalta és fogadta el Martfű város óvodáiban és bölcsődéjében folyó nevelő-oktató munkáról szóló vezetői beszámolót.  Beszámolómban a 2013/2014-es nevelési év adatait és elvégzett feladatait kívánom bemutatni.

Az óvodai és bölcsődei nevelő munka szervezésének szabályait az 1992. évi XXXIII. tv. a közalkalmazottak jogállásáról, az 1993. évi LXXIX. tv. a Közoktatásról, a 2011. évi CXC. tv. a nemzeti köznevelésről, az 1997. évi XXXI. tv. a gyermekek védelméről és a gyámügyi igazgatásról, valamint az e törvényekhez kapcsolódó kormány, és miniszteri rendeletek szabályozzák, és egyben meghatározzák a jövő nevelési irányát.

A Játékvár Óvoda és Bölcsőde többcélú intézmény (közoktatási, szociális), három óvodából és egy bölcsődéből tevődik össze. Önállóan működő költségvetési szerv. 
Az intézmény fenntartási és működési költségeit a naptári évre összeállított költségvetésben irányozza elő, amelyet az Önkormányzat Képviselő-testülete hagy jóvá, gazdasági feladatait Martfű Város Önkormányzatának Polgármesteri Hivatala az intézménnyel kötött megállapodás alapján látja el. 
1. Az intézmény tárgyi és személyi feltételei

1.1. Tárgyi feltételei:

Az intézmény épületei:

Munkácsy úti Óvoda    
3 csoportos    75 férőhelyes

Május 1 úti Óvoda        
2 csoportos    40 férőhelyes


Kossuth úti Óvoda        
3 csoportos    75 férőhelyes

Bölcsőde                        
3 csoportos    34 férőhelyes   
2013. szeptember 1-től a Mezőhéki Tagóvoda nem tartozik intézményünkhöz, Mezőhék község önálló óvodai intézményként tartja fenn. A vizsgált időszakban csoportcsökkentésre, összevonásra nem került sor, ebben a nevelési évben is 8 óvodai és 3 bölcsődei csoportot indíthattunk. 
Minden évben az intézmény költségvetésében biztosított minimális karbantartást tudjuk az épületeken elvégezni. Ezeket a karbantartási feladatokat a Műszaki Iroda Településellátó Csoportjával egyeztetve végezzük el, (fűnyírás, nyári meszelések, karbantartási feladatok) ezáltal biztosított az intézmény alapvető működése.
A 2013/2014-es nevelési évben a tisztasági festéseken kívül karbantartási, és felújítási munkák elvégzésére is lehetőségünk volt.
Munkácsy úti Óvodában a nyári munkálatok keretében a Műszaki Iroda Településellátó Csoportja segítségével megtörtént az egyik gyermekmosdó előterének csempézése, a csoportszobák festésének javítása valamint a szükséges tisztasági meszelések.

Az óvodánkban szakember segítségével az udvari játékok állapotfelmérése megtörtént, felújításuk - a korhadt részek cseréje, a játékok festése - ütemterv alapján folyamatosan történik.

Az óvoda első udvarán található balesetveszélyes járdák felszedése megtörtént (volt KRESZ-park), az elöregedett, balesetveszélyes fák kivételre kerültek. A tereprendezés folyamatosan történik.  

A Május 1 úti Tagóvodában a nyár folyamán megvalósult a tetőszerkezet cseréje, teljes cserepezéssel, a hozzá kapcsolódó festések, javítások, elvégzése után szeptemberben esztétikus környezetben fogadtuk a gyerekeket.

Kossuth úti Tagóvodában csoportszobák, egyéb helyiségek falának mennyezetének javítása a nyáron megtörtént.

Az ételfogadóban egy rész lambériázása szülői segítséggel valósult meg.

A tornatermi rész tetejének átvizsgálását követően, az esőcsatorna kifordításával, és az esővíz elvezetésével a további beázás nem történt, a tornaszoba mennyezetének és oldalfalának kijavítása megvalósításra került.
Az előtető viharkárának felmérése megtörtént, következő megvalósítandó feladatunk ennek a résznek a javítása.

Tagóvodánk játszóudvarának fejlesztési terve elkészült. 
Az év közben elvégzett apróbb karbantartási munkálatok mellett a nyári szünetre a következő munkálatok elvégzését tervezzük, felújítási feladatok elvégzésére is lehetőségünk lesz.
Munkácsy úti Óvoda:
· csoportszobák, egyéb helyiségek falának mennyezetének javítása, festése,
· kisebb vízszerelési és asztalos munkák elvégzése,
· az udvari játékok folyamatos felújítása,
· csoportszobák parkettájának csiszolása, lakkozása,
· lépcsők burkolatának csúszásmentesítése.
Kossuth úti Tagóvoda:

· gyermekmosdók, konyhák, felnőtt vizesblokkok tisztasági meszelése, csoportszobák, egyéb helyiségek falának mennyezetének javítása, festése,
· terasz héjazatának cseréje a biztosító kárrendezésének felhasználásával, illetve az intézmény költségvetéséből,
· terasz burkolatának cseréje, csúszásmentesítése,
· szennyvízcsatorna javítása,
· gázbojler javítása, vagy cseréje.
Május 1. úti Tagóvoda:
· játszóudvaron található eszközök felújítása, javítása, festése,
· járdák, az épület lábazatának javítása,
· Gazdasági és Alkalmazotti öltöző ajtóinak felújítása (csiszolás, festés),
· a tornaterem padlózatának javítása. 
Bölcsőde:

· tisztasági meszelések,
· udvari raktárajtók festése, csoportszobák, iroda festése,
· fali csempék pótlása (mosókonyha, főzőkonyha),
· külső vakolathiányok pótlása,
· játszóudvar betonterületének újra betonozása,
· udvar elrekesztése (kerítés, kiskapu),
· rögzített udvari, mozgásfejlesztő játékok javítása, felújítása,
· hátsó teraszok felújítása. 

Ezen kívül folyamatosan végeztetjük az előírt elektromos és gázüzemű berendezések felülvizsgálatát.
Az intézményben folyó neveléshez, illetve működéshez a költségvetésünkből, pályázatokból, szülői, illetve alapítványi támogatásból az alábbi eszközök beszerzését sikerült megvalósítani: 

· Szobai játékeszközök vásárlása óvodában, bölcsődében 
· Tornaeszközök vásárlása

· Gyermeköltözőben az öltözőszekrények függönyének cseréje, gyermekágyneműk beszerzése a Munkácsy úti Óvodában.

· Szükséges textíliák beszerzése, cseréje a Kossuth úti Tagóvodában
· Konyhai edények beszerzése (főzőedények, tányérok, bögrék, poharak, egyéb kiegészítők) 
· Berendezések vásárlása 
· A vizuális neveléshez a Martfű Városi Művelődési Központ által benyújtott kreatív pályázatból nagyon sok eszközt, különleges anyagokat szereztünk be.
A Portyázó Porontyok Alapítvány a 2013/2014-es nevelési évben 1.350.000 Ft- al támogatta eszközbeszerzéseinket, 500.000 Ft- al különböző programjainkat, kirándulásainkat.
A közegészségügyi előírásokat betartjuk, nagy hangsúlyt fektetve erre, hiszen a kisgyermekekkel foglalkozó intézmények különösen veszélyeztetettek a fertőző betegségek szempontjából. 
Az óvodákban és a bölcsődében is megtörténtek és folyamatosan végzik a gyermekorvos és a védőnők a szűrő, ellenőrző és tisztasági vizsgálatokat. 
Ebben az évben is az önkormányzat támogatásával és finanszírozásával megszerveztük az iskolába lépő gyermekek lisztérzékenységi szűrővizsgálatát, melyet a gyermekorvos és a védőnő végzett el. Öröm, hogy minden kisgyermeknél negatív lett a teszt eredménye.
Folyamatos a kapcsolatunk a békéscsabai PRIMA-PROTETIKA Kft-vel, akik szakorvos bevonásával ortopédiai szűrővizsgálatot végeznek a bölcsődés, óvodás gyermekek számára. Ebben az évben az ortopédiai szűrővizsgálatok már az egészségügyi központban valósultak meg jogszabályi előírások miatt, de továbbra is lehetőség volt támogatott gyermekcipők készíttetésére.
Ezeket a szűrővizsgálatokat a következő években is szeretnénk folytatni a gyermekek egészségmegőrzése, betegségmegelőzése érdekében. 
Az ÁNTSZ a bölcsődében és az óvodákban is ellenőrzött és nem tárt fel jelentős közegészségügyi hiányosságokat, viszont az egész intézményben sürgősen korszerűsíteni kell a HACCP programot, a jelenlegi előírásoknak megfelelően. Pótolnunk kell kisebb higiéniai eszközöket, melynek megkeressük a fedezetét a költségvetésünkben.

A gyermekétkeztetést az óvodában és a bölcsődében is a Gyermekjóléti és Szociális Szolgáltató Központ által működtetett önkormányzati konyha biztosítja. Megjelent a közétkeztetésről szóló kormányzati jogszabály a gyermekélelmezés minőségi javítására, amelyben kötelező jelleggel kap hangsúlyt az egészséges étkeztetés biztosítása. Bevezetése, 2014. szeptember 1-től kötelező. Az óvodákba kiszállítással történik a háromszori étkezés biztosítása, a tálalókonyhák közbeiktatásával. A GYSZSZK vezetőjével egyetértésben a következő nevelési évben nagyobb hangsúlyt szeretnénk helyezni a rendszeres tapasztalatcserére a racionális, korosztályos étlap kialakítása érdekében, a megváltozott jogszabályok figyelembevételével.

A bölcsődei étkeztetést 2013. január 1-től a Gyermekjóléti és Szociális Szolgáltató Központ üzemeltetésébe tartozó bölcsődei főzőkonyha látja el. A gyermekek érdekeit és a higiéniás követelményeket figyelembe véve a bölcsődében befejező konyha működik megfelelő személyzettel és tárgyi feltétellel. A kapcsolattartás napi szintű, a feladatellátás színvonala jó.
Az intézmény minden dolgozója nagy felelősséget érez az intézmény eszközeiért, védik, pótolják azokat. Óvónőink, gondozónőink kreativitását és ügyességét dicsérik a szépen dekorált csoportszobák, egyéb helyiségek. Igyekszünk saját magunk elkészíteni azokat az eszközöket, amelyeket a nevelőmunkánk során használunk, ezzel is költségmegtakarítást érünk el.

Összességében megállapíthatjuk, hogy az előző évekhez képest intézményünk eszközbeszerzése, tárgyi feltételeinek biztosítása nagymértékben javult, hiszen olyan feladatokat tudtunk ebben az évben megvalósítani, amelyet már évek óta tervezünk a költségvetésben. Köszönjük az önkormányzatnak, az alapítványnak és támogatóinknak.
További feladataink:
· A következő években folyamatosan vizsgálni kell a gyermeklétszámoknak és a feladatellátásnak megfelelő épületek biztosítását. Ez az intézmény további átszervezését is vonhatja maga után.

· Az óvodáknál a nyári szünetben meg kell szervezni a Munkácsy úti Óvodában és a Május 1. úti Tagóvodában a gyermekek nyári ellátását, (2014. június 16-tól – augusztus 22-ig) valamint a nagytakarítási, szükséges karbantartási, javítási feladatok elvégzését, közcélú foglalkoztatottak bevonásával.
· Tervet készítettünk az óvodák és a bölcsőde játszóudvarának, szabadtéri játszóeszközeinek fejlesztésére, felújítására, melyet az anyagi lehetőségeinket figyelembe véve kívánunk folyamatosan megvalósítani. Ez egy több éves folyamat lesz, melyhez anyagi forrás megkeresése lesz a legnehezebb feladat. Ennek érdekében az ezzel kapcsolatos pályázatok megjelenését fokozott figyelemmel kísérjük. 

· További terveink között szerepel az óvodában a gyermekbútorok folyamatos cseréje.

· Folyamatosan szükség van az óvodai étkeztetéshez kapcsolódó eszközök, az elhasználódott textíliák pótlására.
· Feladatunk az intézmény (bölcsőde, óvoda) játékállományának egy-egy tevékenységi területhez kapcsolódó frissítése. 

· Feladatatunk továbbá, az intézmény járdáinak, betonozott felületeinek felújítása, csúszásmentes teraszok, feljárók kialakítása, az akadálymentesítés megvalósítása.

· Folyamatosan figyelnünk kell a pályázati lehetőségeket az óvoda eszközeinek, berendezéseinek, udvari játékeszközeinek fejlesztésére.

1.2. Személyi feltételek alakulása

Az alkalmazotti közösségről:

Az intézményünkben dolgozó óvónők, gondozónők, dajkák és a kisegítő munkát végzők tudatosan, szakszerűen és magas színvonalon látják el munkájukat. Munkavégzésükre a gyermekközpontúság, a gyermeki személyiség tiszteletben tartása, a tenni akarás a jellemző. Ezért munkaidejükön túl (minden ellenszolgáltatás nélkül) sokat áldoznak szabadidejükből is, hogy a gyermekek személyiségfejlesztése minél teljesebb legyen (mozi, színházlátogatások, kirándulások, közös programok szervezése szülőkkel, gyerekekkel stb., vagy csak éppen azért, mert a csoport tervezett feladatai ezt megkívánják). 

A 2013/2014-es nevelési évben a törzsállomány mellett, közcélú foglalkoztatottak és önkéntesek is részt vettek és vesznek a feladatok ellátásában. Ezek a dolgozók 6 és 8 órában dolgoztak nálunk. A munkavégzést kissé megnehezítette, hogy az óvodába érkező közcélú foglalkoztatottakat több hónapos képzésre irányították, így szükségessé vált az átgondolt, egymást segítő munkaszervezés. Jelenleg 10 fő végzi munkáját intézményünkben. Sajnálatos, hogy bérezésük elmarad az általános minimálbértől, hiszen többségük szívvel, lélekkel látja el a feladatait.

Ebben a nevelési évben is fogadtuk - együttműködési megállapodás alapján - a közösségi szolgálatra jelentkező középiskolás fiatalokat. 
Mindhárom óvodai intézménybe és a bölcsődébe is folyamatosan érkeznek a gyermekek a kapcsolattartóval egyeztetett munkára és időpontra a megfelelő szabályok szerint. A diákok igyekeznek pontos, precíz munkát végezni és ezzel segíteni a bölcsődei és az óvodai munkálatokat.

Dajka szakvégzettség megszerzésében segítettük az intézményünkhöz forduló hallgatókat gyakorlati hely biztosításával. Intézményünkben kialakult rendszere van a gyakorlatra jelentkezők fogadásának, tanulmányaikhoz szükséges ismeretek átadásának a munkafolyamatok megismertetésének. A visszajelzések alapján a képzési központok elismeréssel szóltak a tudatosan szervezett felkészítő munkánkról. 

A nyár folyamán pszichológiai gyakorlatra (70 óra) 7 tanulót fogadunk a Hajnóczy József Gimnázium Humán Szakközépiskola és Kollégiumból, akiket szervezett formában mentorok mellé osztottunk be. A Damjanich János Szakképző Iskola Gimnázium és Kollégiumból 2 fő ügyviteli titkár és 2 fő szoftverfejlesztő tanulót fogadunk.
Négy éve van lehetőségünk Martfű Város Pedagógiai Díjára óvodapedagógust jelölni. A díjazottak magas színvonalú szakmai munkájának elismerése, egyben közösségünk szakmai munkájának erkölcsi elismerését is jelenti, melyet köszönünk a város vezetésének.

Örömteli, hogy 2013. szeptember 1-től az óvodapedagógusok bére jelentős mértékben emelkedett az „életpálya modell” bevezetésével. A bérek 2018-ig várhatóan évente kétszer változnak, szeptemberben a köznevelési törvény által biztosított százalékban, januárban pedig a minimálbér változásához igazodik. 2015. január 1-től 4 fő várhatóan magasabb osztályba kerül (Pedagógus II., illetve Mesterpedagógus fokozatba) minősített portfóliójuk alapján. Ennek központi bérfinanszírozásáról még semmit nem tudunk.
A gyermekjóléti ágazatban dolgozók 2014. január 1-től ágazati pótlékban részesülnek. Sajnos a nevelőmunkát segítő alkalmazottak béremelése az állami központi keretből nem biztosított 2007 óta. Ebben a nevelési évben eddig 2 alkalommal (decemberben és áprilisban) az Önkormányzat által lehetőségünk volt az alacsony keresetű dolgozók jutalmazására. A dolgozók érzik, hogy az önkormányzat átérzi helyzetüket, értékeli munkájukat és segíti megélhetésüket.
2013/2014. nevelési év személyi állománya és iskolai végzettsége 

	
	Létszám
	Főiskolát végzett
	Felsőfokú

Szakmai végzettség
	Szakközép
	Dajkakép-ző szakm.
	Szakmunk.

(szakács)
	8 általános

	Óvónő
	17 fő
	17 fő
	
	     
	
	
	

	Ped. asszisztens
	2 fő
	1 fő
	
	1 fő
	
	
	

	Dajka
	8 fő
	
	
	
	 8 fő
	
	

	Egyéb kisegítő/Konyha
	1 fő
	
	
	
	
	
	1 fő

	Óvodatitkár.
	1 fő
	
	1 fő
	
	
	
	

	Gondozónők
	7 fő
	 2 fő
	 4 fő
	1 fő
	
	
	

	Bölcsődei ügyintéző
	 1 fő
	
	
	1 fő
	
	
	

	Szakács
	1 fő
	
	
	
	
	1 fő
	

	Konyhalány
	1 fő
	
	
	
	
	1 fő
	

	Mosó-takarító
	1 fő
	
	
	
	1 fő
	
	

	Összesen:
	40 fő
	20 fő
	5 fő
	3 fő
	9 fő
	2 fő
	1 fő


Továbbképzések:

A nevelőtestület minden évben elfogadja az intézmény rövid távú továbbképzési tervét (óvodában, bölcsődében egyaránt). Emellett középtávú tervet készítünk, az intézmény szakember biztosítása érdekében, figyelembe véve az óvónőknél az életpálya modell szerinti előbbre jutás biztosítását.
Megvalósult képzéseink ebben a nevelési évben a következők:
Szakvizsga:

· BME közoktatás vezető és Pedagógus szakvizsga – 1 fő 1 évet elvégezte
· Fejlesztő óvodapedagógus – 1 fő végzett
Akkreditált továbbképzés:

· Pedagógus portfólió-szervező, tanácsadó referens - 1 fő végzett

· Pedagógiai portfólió szabadegyetemi kurzus - 1 fő végzett

· Tehetséggondozó óvodapedagógus – 2 fő végez 2014.06.22-én
· Fejlesztő óvodapedagógus – 2 fő végez 2014. 06.22-én
Konferencia:

· Óvodai szakmai konferenciákon, vezetői tréningen – 6 fő vett részt

Jelenleg folyamatban lévő képzéseink:

· Szaktanácsadói képzés - 2 fő

· Szakértői képzés - 2 fő

A személyes gondoskodást végző személyek öt éves ciklusokban továbbképzéseken vesznek részt. A gondozónőknek 60, a vezetőnek 80 pontot kell teljesíteni. A továbbképzési év januártól - decemberig tart. Múlt évben, tavasszal két fő személyiségfejlesztő tréningen vett részt. Ebben az évben két fő szakmai műhelyben teljesíti a szakmai képzését. (október hónapban)
Egy, kisgyermeknevelő képesítéssel rendelkező kolleganőnk, főiskolai szinten fejlesztette tovább tudását, ez év júniusban államvizsgát tett. 
Intézményünk vezetése igyekszik biztosítani a törvény által kötelező mennyiségű akkreditált képzéseken való részvételt. 
A pedagógusok továbbképzési rendszere, finanszírozása megváltozott. A képzések központi szinten szerveződnek, tartalmilag és formailag is megváltozva. Az állami normatív hozzájárulás teljesen megszűnt, azonban a továbbképzési kötelezettség megmaradt mind az óvodában, mind a bölcsődében. A megyei Pedagógiai Intézetek előzetes igényfelmérése alkalmával az intézményeknek - a továbbképzési tervük alapján - lehetőségük van képzéseket választani különböző témakörök szerint. Ezek a képzések térítésmentesek, akkreditáltak és beleszámítanak a hét évenkénti kötelezően megszerzendő 120 órába. Jelenleg ennek a működése teljesen hektikus, kialakulása még csak halványan körvonalazódik.  Az Életpálya Modellben meghatározott előrehaladáshoz szükséges pedagógus szakvizsgás képzések viszont továbbra is költségtérítéses formában szerveződnek.

A képzések megvalósításához a költségvetésünkben lévő forrásokon kívül pályázati lehetőségeket keresünk, és igyekszünk minden lehetőséget kihasználni, pályázni. 
A gyermekközösségekről: 
Óvodában:

Az 2013/2014-es nevelési évben 8 óvodai csoport működött hagyományos koronkénti elosztásban, illetve részben vegyes szervezésben. Az óvodák feltöltöttségének változását a következő táblázat mutatja be.
Gyermekek kor szerinti megoszlása:

	
	2013.10.01.
	2014.05.31.

	Kiscsoportos korú:
	      /Statisztikai adat/
	      /Óvodai nyilvántartás/

	Munkácsy 
	  24 fő
	  25fő

	Kossuth
	  21 fő
	  22 fő

	Május 1 
	  14 fő
	  13 fő

	Összesen:
	  59 fő
	  60 fő

	Középsős korú:
	
	

	Munkácsy 
	  25 fő
	  24 fő

	Kossuth út
	  16 fő
	  16 fő

	Május 1 
	    6 fő
	    7 fő

	Összesen:
	  47 fő
	  47 fő

	Nagycsoportos:
	
	

	Munkácsy 
	  20 fő
	  19 fő

	Kossuth
	  21 fő
	  20 fő

	Május 1.
	  19 fő
	  18 fő

	Összesen:   
	  60 fő
	  57 fő

	Mindösszesen:
	166 fő
	164 fő


A 2013/2014-as nevelési évben az október 1-jei statisztika alapján az óvodákba 166 gyermek járt. Ebben a nevelési évben tovább csökkent a gyermeklétszám. Az átlagos csoportlétszám 21,75 – 22,62 főről 20,75 – 20,5 főre csökkent, amely valójában 8-17 fő csökkenést jelent. A létszám megfelel a törvényi előírásoknak, hiszen a törvényileg meghatározott átlaglétszám 20 fő, de az állami támogatás képlete a maximális 25 fős létszámmal számol, így érezhetően csökken a támogatás szintje. A 2013-ban megjelenő kedvezőbb finanszírozás, ezáltal csökkent. Az év folyamán az eddigi szokásokkal ellentétben nem növekedett, hanem ha kismértékben is de csökkent az óvodai gyermeklétszám 2 fővel.

Eddigi adataink alapján a 2014. szeptember 1-jén induló óvodai létszám 168 fő, csoportszervezés szempontjából 173 fő, amely magasabb, mint a tavalyi létszámunk, ennek oka nem a beiratkozók számának növekedése, hanem, hogy ebben a nevelési évben több tanköteles korú gyermek maradt az óvodai ellátásban.
Adataink alapján a következő évben további csökkenéssel lehet számolni, mert 2012-ben volt a legalacsonyabb a születések száma. 

A gyermekek egyre több szocializációs gonddal küzdenek, nehezebben alkalmazkodnak társaikhoz, s ez a nagyobb létszámú csoportokban fokozottan jelentkezik problémaként. Ezt a tudatos és türelmes nevelőmunka mellett csak a csoportlétszámok csökkentésével lehet enyhíteni, amelynek viszont finanszírozási korlátai vannak.

A 2013/14-es nevelési évben 36 gyermeket engedtünk iskolába, a visszamaradt gyermekek száma 21 fő. A magas visszamaradott létszámot indokolja a tankötelezettség időpontjának változása - a szülők nem akarják engedni a nyári születésű gyermekeiket iskolába – valamint több gyermeknél részképesség fejletlenséget diagnosztizáltunk a gyógypedagógussal egyetértésben. Ebben az esztendőben kontroll és iskolaérettségi vizsgálaton, pszichológiai vizsgálaton 29 gyermek vett részt. Évek alatt nagyon jó kapcsolat alakult ki a gyógypedagógussal, akinek személye már nyolc éve állandó intézményünkben. Sajátos nevelési igény megállapítása vagy felülvizsgálata miatt 4 gyermeket irányítottunk a Tanulási Képességet Vizsgáló Bizottság elé. Ezeket a vizsgálatokat a szülő beleegyezésével, illetve kérésére végeztettük el. A szülők és a mi szakmai véleményünk alapján, jó a helyben végzett vizsgálat, illetve konzultációs lehetőség az óvónő és a vizsgálatot végzők között. Nagyon nehézkesen és kevés óraszámban működött a pszichológiai tanácsadás, amelyet állami feladatként biztosítottunk a gyermekeknek.  A pszichológus feladatellátására nagy szükségünk lenne, mert jelenleg nemhogy hatékony segítségnyújtásról, de ellátásról sem beszélhetünk. A szülői tanácsadás, illetve a gyermekek megsegítése egyre hangsúlyosabb feladatunk lenne, ezért szükség lenne az intézményben óvodapszichológus alkalmazására, akár más intézménnyel közösen is. 

A logopédiai foglalkozásokon 40 fő, 35 nagycsoportos gyermek, 5 középső csoportos gyermek vett részt. Reméljük, ez segíti a gyermekek írás-olvasás tanulását.
Bölcsődében:

A 2013. évi bölcsődei gyermekfelvétel az intézmény felvételi szabályzata alapján történt. A 34 férőhelyen, 24 kisgyermekkel kezdtünk 3 csoportban, 2-2 gondozónővel (délelőttös-délutános) végeztük a gondozási, nevelési feladatokat. Év közben az előjegyzésben lévő gyermekek közül (amennyiben a szülő dolgozott) mindenki felvételre került. Novemberben 27 főre, 2014 januárjára elérte a teljes létszámot.  2014. május 31-én 34 gyermek látogatta a bölcsődét.

A gyermeklétszám alakulásáról havi statisztikát vezetünk, mely szerint a kihasználtságunk az év során a beíratott gyerekekhez viszonyítva 100 %-os, a bent lévő gyermekekhez viszonyítva 73 %-os lett.
Csoportelosztás:

2013. szeptember 1.


2014. május 31.

Nagycsoport I.

9 fő




12 fő

Nagycsoport II.

8 fő




12 fő

Nagycsoport III.

7 fő




10 fő 
Ingyenes étkezésben részesült:        10 fő

Nagycsaládos:



7 fő

Tartósan beteg:


-  fő
Korcsoport szerinti megoszlás:

	
	12-17 hó

Kistipegő
	18-23 hó

Nagytipegő
	24 hó –

Nagycsoport

	2013.09.01.
	1 fő
	7 fő
	16 fő

	2014.05.31.
	0 fő
	5 fő
	29 fő


Nem szerinti megoszlás:

	
	Fiú
	Lány

	2013.09.01.
	13 fő
	11 fő

	2014.05.31. 
	18 fő
	16 fő


A bölcsődei gyermeklétszámok bemutatása a kötelező bölcsődei statisztika alapján készült el. 

2007. január 1-je óta megállapodások alapján, más településekről is fogadunk gyermekeket.   Jelenleg 3 ilyen gyermeket látunk el. 

Szociális szempontból megnőtt a bölcsőde szerepe, egyre több olyan kisgyermeket nevelünk, ahol a bölcsődei ellátással a családok megélhetését segítjük elő. Megfigyelhető, hogy 2013-ban elsősorban 16-19 hónapos gyermekeket írattak be, 2014-ben 12-18 hónapos korosztály a jellemző. Egyre fiatalabb gyermekek kerülnek be a bölcsődébe.
Érdekesség, hogy eddig a szülők elsősorban a GYED letelte után igényelték az intézményi elhelyezést, most már többségében kihasználják a GYED melletti munkavégzés lehetőségét is, és egyre korábban térnek vissza munkahelyükre, vagy keresnek új munkát, mert a családoknak nagy szüksége van mindkét szülő jövedelmére, hiszen így is komoly anyagi nehézségekkel küzdenek, ezért nagy örömmel fogadták, hogy Martfűn nincs működéshez kapcsolódó térítési díj.
A gyermekeket szakképzett gondozónők látják el. Életkoruk és tapasztalatuk széles skálán mozog. Két szakgondozónő sokéves tapasztalattal rendelkezik, mellettük négy fiatal kisgyermek gondozó-nevelő ismerkedik a szakma gyakorlati oldalával. Két gondozónő főiskolai végzettséggel rendelkezik, az egyik óvónői, a másik gondozónői diplomával. 2014. február 15-től új, fiatal munkatárs került felvételre, aki most szerez szakképzettséget. 
A bölcsődei felnőtt létszám a törvényi minimum szinten megállapított, a feladat színvonalas ellátását nagymértékben segítették a közcélú foglalkoztatottak és az önkéntes segítők.
Megtörtént a 2013/14-es bölcsődei beiratkozás. Eddig 28 szülő kérte az ellátást 2014. szeptember 1-től 3-an pedig előjegyzésbe kerültek.
2. Az óvodák és a bölcsőde szakmai munkája
2.1. Az óvodák szakmai munkája a 2013/2014-es nevelési évben

Szeptemberben az Óvodai Nevelés Országos Alapprogramjának megfelelően módosított Pedagógiai Program szerint kezdtük meg a nevelő, oktató, gondozó munkát. A nyár folyamán felülvizsgáltuk és a törvényi szabályozásnak megfelelően elkészítettük a csoportnaplókat, beszerzésre kerültek a hatályos nyilvántartások, így a nevelési év megkezdése zavartalan volt.

Az intézmény óvodái a Pedagógiai Programon belül, két nevelési gyakorlattal működnek, ezzel is erősítve a tagóvodák szakmai autonómiáját, saját arculatának alakítását megőrzését.

Két tagintézményünk – a Munkácsy és a Kossuth úti Óvoda - a „Játékvár – Vár a játék” című program, - a Május 1 úti tagóvoda az „Óvodai nevelés a művészetek eszközeivel” című program szerint neveli az odajáró gyermekeket. 2009. szeptember 1-vel a Munkácsy és a Kossuth úti Óvodában bevezetésre került a Kompetencia alapú óvodai programcsomag, melyet Martfűn 6 csoportban alkalmazunk. A programcsomag elemeit a Május 1. úti Tagóvodában is beépítik a nevelőmunkába.

Munkánkat a „Játékvár” és a „Bóbita” munkaközösség segítette (az SZMSZ-ben szabályozott feladataik alapján), akik éves munkaterv alapján végezték munkájukat. Tevékenységeikkel, ötleteikkel segítették, hogy minél színvonalasabban valósuljanak meg a programban megfogalmazott célok és feladatok. Ennek érdekében kidolgozták és működtették a belső továbbképzési rendszert, amely a személyes kapcsolattartásra, a módszertani megújulásra helyezte a hangsúlyt. A „Játékvár” munkaközösség a gyermekek fejlődését nyomon követő dokumentumok felülvizsgálatát végezte a törvényi változásoknak és a minél hatékonyabb felhasználásnak megfeleltetve azokat. A „Bóbita” munkaközösség a mozgásnak, a mindennapi testnevelésnek a tervezését, szervezését a napi tevékenységekbe való beépíthetőségét vizsgálta.

Kiemelten foglalkoztunk a 2013/2014-es nevelési évben:

· Legfontosabb feladataink közé tartozott a 2013. szeptember 1-jétől bevezetésre kerülő Pedagógus Életpálya Modell megismerése, elindítása, mely a nevelési év során végig feladatot adott az óvoda vezetésének és az óvodapedagógusoknak. Az óvodapedagógusok minősítése a következő években folyamatosan zajlik, amelyhez kötelező lesz a Pedagógus Portfólió elkészítése. Ennek segítésére nevelőtestületi értekezleteket, munkaközösségi megbeszéléseket rendszeresen szerveztünk és szervezünk. 
· Az év közben adódó feladatokat a szabályozások megjelenése után végrehajtottuk, természetesen a fenntartóval közösen (dokumentációk módosítása, új rendszerű normatíva igénylés, SZMSZ módosítása és a jelenleg folyamatban lévő pedagógiai program módosítása), melyet jogszabályváltozás és Mezőhék óvodájának kiválása indokolt.

· Legfontosabb feladataink közé tartozott az átdolgozott Pedagógiai Program új elemeinek tudatos átgondolása, a nevelési gyakorlatokba való beépítése. Ez főként a mozgásos tevékenységekre és a kiemelt figyelmet igénylő gyermekek fejlesztési lehetőségeire irányult.

· Kiemelt nevelési feladatunk volt az óvodáskorú gyermek mozgásos tevékenységének vizsgálata, új elemekkel való bővítése, az ehhez kapcsolódó belső hospitálások szervezése, elemzése.

· A környezet megismerésére és a környezettudatos magatartás alakítására irányuló tevékenységek kiemelt szerepet kaptak ebben az évben, ezért folyamatosan szerveztünk a gyermekek részvételével programokat. (őszi munkák, betakarítás, kirándulások, túrák, portyák). 

Hangsúlyosabb szerepet kaptak a kompetencia alapú óvodai programhoz kapcsolódó környezetvédelmi jeles napok, amelyeket a szülőkkel közösen új szervezési formában valósítottunk meg. (Állatok napja, Föld napja, Madarak, fák napja, stb.)

· Részt vettünk a Homokon megrendezett Tiszavirág természetvédelmi vetélkedőn, ahol a Munkácsy úti Óvoda, Kossuth úti Tagóvoda, és a Május 1. úti Tagóvoda nagycsoportosai kiemelkedően szerepeltek.

· Óvodásaink szép eredményt értek el a Művelődési Központ által rendezett Népmese Napján és az interaktív vetélkedőn is. Mindkét eseményről élményekkel gazdagodva tértek vissza nagycsoportosaink. 

A Május 1 úti Tagóvodából egy, a Kossuth úti Tagóvodából két gyermek mutatta be mesemondó tehetségét Kunszentmártonban.

· Testi nevelésünk egységességét és eredményességét mutatja, hogy mindig sikeresen szerepelnek gyermekeink a különböző sportrendezvényeken. Ebben az évben a Tótágas Torna Túrán értek el szép eredményt mindhárom óvoda nagycsoportosai.

Mezőhéken, a Kihívás Napján, játékos sportprogramokon vettek részt gyermekeink. 
· Ebben a nevelési évben az önkormányzat támogatásával és Tomasovszky László hozzájárulásával több év után újra megszerveztük a nagycsoportosok vízhez szoktatását, amelynek a gyermekek és a szülők is nagyon örültek. Óvodásaink megtapasztalták bátorságukat, ügyességüket, a kezdetben bátortalanabbak a hét végére sikerélményekkel gazdagodtak.

· Vizuális nevelésünk feladata, hogy minél többféle kifejezési móddal, technikával ismertessük meg a gyermekeket a nevelési időben és ezen túl szervezett Játszóházainkban. Ennek eredményeképp több rajzpályázaton vettünk részt sikeresen.

· A „Kreativitás és szabadidő” pályázat megvalósításában nagycsoportos gyermekeink és óvónőink folyamatosan részt vettek. A szakkörökben, témaheteken új, számukra ismeretlen technikákkal ismerkedhettek meg. A pályázat keretein belül szervezett vetélkedőkön mutathatták be az általuk addig tapasztaltakat.
· Ünnepeinket színvonalasan rendeztük meg szülőkkel, külső partnerekkel közösen (Mihály-napi vásár, Mikulás, tavaszi ünnepkör). Intézményünk kidolgozta és megvalósította a Munkácsy úti Óvodában az „Advent az óvodában”, a Kossuth úti Óvodában a „Színes világ” elnevezésű saját innovációt. Az adventi programból és a Színes világ elemeiből minden óvoda beépített a saját nevelési tervébe, még gyermek – és családközpontúbbá téve munkájukat. Az adventi programsorozatunkat igyekeztünk az előző évekhez viszonyítva bővíteni, és a már hagyományosan megszokott programokon túl részt vettünk a város által szervezett „Adventi héten” ahol kis műsorok élményeivel gazdagodhattak gyermekeink.

· Hagyományaink ápolása folyamatos és sikeres volt az év folyamán (játszóházak szervezése, ünnepi műsorok a nyugdíjasoknak, intézményi ünnepi programok, kistestvérek napja). Testvéróvodánkkal a meglévő jó kapcsolatot folyamatosan fenntartottuk, lehetőség szerint bekapcsolódtunk egymás programjaiba. 

· Szakmai, gyermekvédelmi munkánk felelősségteljes ellátásához részt vettünk helyi fórumokon, konferenciákon. Folyamatos volt a munkakapcsolat a Gyermekjóléti és Szociális Szolgáltató Központ munkatársaival, a Polgármesteri Hivatal Népjóléti Irodájával és a Gyámhivatallal.  A hátrányos és halmozottan hátrányos helyzetű státusz megállapításának törvényi változása még nagyobb figyelmet és közvetlen kapcsolattartást igényelt az érintettek körében. Gyermekvédelmi feladataink ellátása során személyes segítséget nyújtottak a gondozónők és a gyermekvédelmi felelősök a családok szociális problémáinak megoldásában, a gyermekek érdekeit figyelembe véve.

· Állami feladatellátásban az óvodáskorú gyermekek logopédiai ellátása biztosított volt helyi logopédus alkalmazásával, mely megkönnyítette a kapcsolattartást a szülőkkel, gyermekekkel és az óvónőkkel. Alapító Okiratban szereplő feladatunk az SNI-s gyermekek ellátása, (1 fő autista gyermek, 1 fő beszédfogyatékos gyermek), melyhez külső szakembert kellett biztosítanunk. Az SNI – s gyermekek ellátása minden esetben a törvényi előírásoknak megfelelően történt, az intézmény megbízási szerződéssel - a szakértői véleményben meghatározott szakvégzettséggel rendelkező – előírt óraszámban gyógypedagógust alkalmazott a fejlesztés érdekében. Ennek költségét terveztük a költségvetésben. A jelenleg folyamatban lévő szakértői vizsgálatok eredményét még nem tudjuk, ha szükségessé válik gyógypedagógus megbízása, akkor intézményünk jelzéssel fog élni az önkormányzat felé.
· Folyamatos volt a pedagógiai szakszolgáltatás egyes feladatainak ellátása is, amelynek keretein belül 2013/2014-es évben az előzetes és beiskolázás előtti iskolaérettségi vizsgálatokat, illetve kontroll vizsgálatokat végeztettünk el. Megnyugtató a gyermekek és a szülők számára is hogy ezek a vizsgálatok saját óvodájukban valósulnak meg. Korrekt, jó munkakapcsolat alakult ki a külső munkatársakkal. A feladatellátás további szervezése a munkák ütemezése fontos feladatunk a következő nevelési évben is. 

· Az óvoda és az általános iskola kapcsolatrendszerét a bevált formák alkalmazásával is ápoltuk, de a kompetencia alapú nevelés – oktatás lényegesen szorosabbá, hatékonyabbá tette.

Tavaly augusztus végén második alkalommal szerveztük meg a Fecske-tábort az első osztályos tanító nénikkel közösen, melynek tapasztalatai nagyon pozitívak voltak. A táborban jól érezte magát, gyermek, tanító, óvónő egyaránt. Megállapítottuk, hogy nagyban megkönnyítettük ezzel a nagycsoportos gyermekek kudarc nélküli iskolakezdését. 

· Közvetett partnereinkkel való kapcsolatunk nagyon jó, az együttműködésünk nagymértékben segíti a színvonalas nevelőmunkánk szervezést, az intézmény működését. 

Meghatározó a Művelődési Központ és Könyvtárral kialakított kapcsolatunk, rendezvények, városi ünnepségek szervezésében segítséget nyújtanak intézményünk dolgozói is. A könyvtárlátogatás hangsúlyosabbá vált óvodai nevelésünkben, a könyvek, az olvasás megszerettetése nagyon jó könyvtári programokkal valósult meg.

· Erősödött a középiskolával való kapcsolatunk, a középiskolások önkéntes munkájának megszervezésével, lebonyolításával, ünnepeken való közös részvétellel, a középiskola által szervezett programokon való részvétellel.

· Kölcsönösen jó kapcsolatot ápolunk a zeneiskolával, különböző cégekkel, civil szervezetekkel.

· A református és a katolikus egyház számára biztosítjuk a hitoktatás lehetőségét, együttműködésünk jó, segítjük egymás programjainak szervezését is.

A következő nevelési év feladatai:
· Fontos feladatunk lesz továbbra is a Pedagógus Életpálya Modell folytatása, a nevelőtestület felkészítése az újszerű tanfelügyelői ellenőrzésre, szaktanácsadói látogatásokra. Ennek érdekében belső képzéseket szervezünk, valamint biztosítjuk a célirányos továbbképzéseken való részvételt. A tudatosabb felkészülés érdekében én és az intézményvezető-helyettes szaktanácsadói, tanfelügyelői, minősítési szakértői képzésen veszünk részt, ezzel is segítve az óvodapedagógusok előrehaladását.
· A pedagógiai programunkban biztosítjuk a két nevelési gyakorlat további működését, hogy a programcsomag és az intézményünk által megfogalmazott globális cél- és feladatrendszernek megfelelően tudjunk működni és sikerkritériumainkat elérni. A folyamatos nyomon követés biztosított minkét óvodában. 

· Továbbra is tudatosan figyeljük az óvodával kapcsolatos pályázatokat, folyamatosan frissítjük azokat a pályázatainkat, amelyek nem nyertek az előzőekben, mint pl. az óvodafejlesztési pályázat.

· Kiemelt nevelési feladatként tervezzük a Külső világ tevékeny megismerésének további fejlesztését, kompetencia alapú bővítését, melyet hatékonyabban közvetítünk a családok felé. (közvetlen környezetünk alaposabb megismerése, környezetvédelem óvodában és otthon, dohányzás elleni program). A szakmai tevékenység összehangoltságának biztosítása az egyéni elképzelések, önálló kísérletezések, innovatív munkák megvalósulásával.

· Erősítjük a nevelőmunka tudatosabb tervezését, mint a differenciált képességfejlesztés, vagy beilleszkedési, tanulási, magatartás- és viselkedészavarral élő gyermekek fejlesztésének tervezését.

· Elindítjuk a tehetséggondozás, a tehetségígéretek felmérését, kialakítjuk a fejlesztési formákhoz szükséges feltételeket (szakemberképzés, adminisztráció kidolgozása, kapcsolódunk a tiszazugi tehetséggondozó munkaközösséghez). Jelenleg is lehetőséget biztosítunk a gyermekeknek tehetségük kibontakoztatásához, elmaradásaik fejlesztéséhez mozgásban, (ovi-torna, néptánc, zenés mozgás, úszás), vizuális tevékenységekben, zenei fejlesztésben, és a Művelődési Központ által szervezett művészeti programokba való bekapcsolódásra is.  

· Fontos szakmai feladatunk, hogy az Országos Óvodai Nevelési Alapprogramnak megfelelően szervezzük és biztosítsuk minden kisgyermek számára a mindennapi testnevelés lehetőségét a pedagógiai programunkba beépítve.

Tapasztalataink szerint a bölcsődés, óvodás gyerekek nagyon keveset mozognak, mozgásuk szinte leszűkül az intézményben szervezett mozgásos tevékenységekre. Kondíciójuk, állóképességük egyre gyengébb, ezért minden szülői értekezleten téma lesz a gyermekek mozgásfejlesztése, a mozgásra való nevelés. Ennek érdekében a nevelőtestület döntött testnevelés munkaközösség létrehozásáról, amelynek feladata az edzettség, állóképesség vizsgálata és javítása, a vízhez szoktatási program lebonyolítása, és családi mozgásprogramok szervezése. 
· A módszertani továbbképzéseken szerzett ismeretek átadása a nevelőközösség tagjainak, és hasznosítása a mindennapi óvodai gyakorlati munkában. Ezeket a feladatokat a „Játékvár” munkaközösség szervezi. Feladatok még az adminisztráció módosítása a portfólió készítés, az intézményi és pedagógus ellenőrzés érdekében. 
· A „Bóbita” munkaközösség a nevelőtestület határozata alapján szeptembertől az ünnepek, ünnepélyek, programok, rendezvények tervezését, szervezését és lebonyolítását vizsgálja, bevezetik az ehhez kapcsolódó hospitálási napló használatát. 
Az óvodák és a bölcsőde minőségügyi munkája

· Az új köznevelési törvény bevezetésével az óvodák minőségügyi munkája és annak ellenőrzése a törvényi előírásoknak megfelelően átalakult. A Pedagógus Életpálya Modell keretében minősítési eljárás bevezetésre került, de még nem működik és folyamatosan változtatják és nagyon sok benne a bizonytalanság. Igyekeztünk és igyekszünk naprakészen, folyamatosan figyelemmel kísérni a változásokat.
Az intézményünkben kialakított teljesítményértékelési rendszert - gyakoriságának átgondolásával - továbbra is alkalmazni kívánjuk, mivel ez fontos visszajelzést jelent az alkalmazottaknak az elvégzett munkájukról.

· A folyamatszabályozásban meghatározott gyermeki mérés, értékelés rendszerét folytattuk mindhárom korcsoportban. A jogszabályváltozások és tapasztalatok alapján, az egyéni fejlődés nyomon követésének dokumentumán változtatunk és változtattunk, az objektív és összehasonlítható értékek érdekében. 
· Tapasztalataink alapján az intézményünkben kialakított felelősi rendszer jól működik, az adott felelősök odafigyeltek a rájuk bízott területekre, sokkal tudatosabban, szervezettebben végezték a dolgozók munkájukat.
· Folyamatosan és hatékonyan működtetjük a belső hospitálások rendszerét a „Játékvár” és a „Bóbita” munkaközösséggel közösen.

Feladataink:

· Legfontosabb feladatunk, hogy készülünk a köznevelési intézmények várható ellenőrzésére, az óvónők szakmai ellenőrzésére, minősítésére. Ennek érdekében folyamatosan kapcsolatban vagyunk a Jász-Nagykun-Szolnok Megyei Pedagógiai Intézettel, Oktatási Hivatallal, az OFI-val, az EDUCATIO-val és egyéb szakmai szervekkel.
· Folyamatosan nyomon követjük a Köznevelési törvény alapján a minőségfejlesztés törvényi változásait.
· A törvény által előírt, de még kialakulatlan ellenőrzés helyett az általunk kidolgozott és bevezetett teljesítményértékelési rendszerünket működtetjük tovább.
· A bölcsőde szakmai programjában és az óvodai pedagógiai programban kiemelt nevelési célok megvalósításával legyen biztosított a bölcsődében a gondozás és nevelés egysége, a kompetencia alapú óvodai programcsomag alapelveinek figyelembevételével az óvodai nevelés sokszínűsége, a gyermekek sokoldalú fejlesztése, az alkalmazható, tapasztaltatásokra épített tudás megszerzése. 
2.2. A bölcsődei nevelés tartalmáról

A bölcsődei élet megszervezése, a „Bölcsődei nevelés–gondozás szakmai szabályai” - módszertani levél, valamint a Gyvt. alapján történik. Ezek határozzák meg a bölcsőde működésének személyi és tárgyi feltételeit.

Ezt egészíti ki a helyi sajátosságokat figyelembe vevő Szakmai Program. Ebben preferált helyet kap a szülőkkel való kapcsolattartás és a gyermeki játéktevékenység fejlődésének az elősegítése (nagymozgások, finommotorika  stb.)

· Bölcsődénk feladata a 3 éven aluli gyermekek napközbeni ellátása, gondozása, testi- szellemi fejlődését elősegítő nevelése. 

Célja mindazon családok igényeinek kielégítése, akiknek szükségük van arra, hogy napközben mások gondoskodjanak gyermekeikről.

A gyermekek bölcsődei felvétele az intézmény felvételi szabályzata alapján történik.

Az ellátásban részesülő gyermekek a KENYSZI rendszerben rögzítésre kerülnek, és napi jelentési kötelezettsége van az intézménynek az ellátottakról. Ez alapján részesülünk állami normatív támogatásban.

· A játék a gyermekek mindennapi tevékenységéhez tartozik. 

Ezért nagyon fontos a megfelelő minőségű és mennyiségű játék. Anyagi lehetőségeink szűkösek, de a 2013/14 nevelési évben, pénzbeli támogatást kaptunk, intézményünk alapítványától (Portyázó Porontyok). Ebből az összegből tudtunk vásárolni nagyobb udvari mozgásfejlesztő mászókákat, mobil homokozót, a gyermekek számára. A csoportszobai játékok „fogyóeszközök”. Ezek pótlására a szülői munkaközösség is besegít évente kisebb összeggel.

Az udvari játéktevékenységhez kaptunk kerékpárokat, húzható többfunkciós kocsikat.

Ezek ellenére, az udvari nagymozgást fejlesztő mászókák hiányosak. A jövőre nézve ígéretet kaptunk, hogy önkormányzati pályázatból megpróbálják pótolni.

· A szülőkkel való jó kapcsolattartás érdekében:
Tájékoztató szülői értekezletet szervezünk, melyen teljes körű tájékoztatást adunk a bölcsődei életről.

A bölcsődei élet megkezdése előtt, családlátogatást végzünk. Otthonukban látogatjuk meg a gyermekeket, elősegítve a bölcsődei életbe való beilleszkedésüket.

Családi délutánokat szervezünk decemberben és gyermeknapkor.

2014 évben június 5-én tartottuk a gyermeknapot.

Bevonjuk a szülőket az alapítványi bál szervezésébe, lebonyolításába.

Részt vesznek a bölcsőde udvarának, kertjének szépítésében.

„Bölcsődekóstolgató” – néven nyílt napokat szervezünk, melyen a GYES- en, GYED- en levő anyukák, gyermekeikkel együtt ismerkedhetnek a bölcsődében folyó nevelő-gondozó munkával. A 2014-es nevelési évben április 28,29,30-án tartottuk, melyre 17 kisgyermek jött el édesanyjával. Mind a 17 kisgyermeket beíratták, a következő nevelési évre.
Bölcsődénkben általánossá vált a fokozatos anyás beszoktatás, amely lehetővé teszi a gyermekek számára, hogy az idegen környezettel, a biztonságot jelentő édesanya segítségével ismerkedjenek meg. A gondozónőnek pedig ez által lehetősége nyílik arra, hogy megfigyelje a gyermek egyéni szokásait, fejlettségi szintjét. A beszoktatás előtti családlátogatás, és a szülői értekezlet szintén segítik a bölcsőde - szülő között kialakuló közvetlen kapcsolatot, és a gyermek személyre szabott nevelését. 

A „családos” összejövetelek az érzelmi kötődést, a kiegyensúlyozottságot erősítik.

A gondozónők naponta tájékoztatják a szülőket a gyermekükkel kapcsolatos eseményekről, szükség esetén pedig szívesen adnak tanácsot nevelési, gondozási problémák megoldásához. Célunk, hogy erősítsük a szülők és gyermekek kompetenciáját.

Intézményünkben SZMK, és Érdekképviseleti Fórum működik.

Az SZMK segíti a kapcsolattartást a szülők és a bölcsődei dolgozók között. Részt vesz a rendezvények előkészítésében, lebonyolításában.

· Jól szervezett, folyamatos napirend biztosítja a gyermekek számára az állandóságot, az önállósodási törekvések erősödését, a tevékenységek folyamatosságát. A napirend rugalmasan alkalmazkodik az életkori és egyéni igényeikhez, szükségleteikhez, évszakokhoz, otthoni napirendjükhöz, de egyben a csoport igényeit is kielégíti. 

· A házirend a szülő felé közvetíti az intézmény elvárásait a folyamatos, zökkenőmentes működés érdekében.

· Az Érdekképviseleti Fórumot 2011. szeptemberben hoztuk létre, a Gyvt. előírásainak megfelelően. Célja: a bölcsődei ellátásban részesülő gyermekek érdekeinek védelme, képviselete, a fenntartó és szülő közötti együttműködés kiszélesítése. A fórum működési szabályait az Érdekképviseleti Fórum Működési Szabályzata tartalmazza.

Jelen nevelési évben – és előzőleg sem, - senki nem élt panaszjoggal egyik fórumhoz sem.

· A bölcsőde működését a Gyvt. szabályozza, így a gyermekvédelem alapvetően hozzátartozik a munkánkhoz. Jelenleg három kisgyermek részesül gyermekvédelmi kedvezményben, rossz szociális és anyagi körülmények miatt. Velük, és szüleikkel szorosabb kapcsolatot tartunk, figyelemmel kísérjük fejlődésüket, életük alakulását.

· A gyermekek étkezését a bölcsődei főzőkonyhából biztosítjuk. 2013. jan. 1-től a főzőkonyhát a GYSZSZK üzemelteti. 

Az átállás zökkenőmentesen történt. Teljes mértékben biztosított a gyermekek életkorának és a törvényi előírásoknak megfelelő étkeztetés.

· A szakmai munkát a bölcsőde vezetője fogja össze. A vezető személyében változás történt, 2014.02.15-től új szakmai vezető került a bölcsőde élére az előző vezető nyugdíjazása miatt. Feladatai nem változtak. Szervezi, irányítja a bölcsőde életét a szakmai irányelveknek megfelelően. 

Vezeti, illetve ellenőrzi a bölcsődei élet minden területét. Ezek napi feladatok.

Ezek mellett rendszeresen ellenőrzésekre kerül sor, amelyek a következő területekre terjed ki.
· Gondozónők által vezetett dokumentációk (évente három alkalommal),

· Megfigyelések – a Szakmai Program megvalósulására irányulnak - a csoportokban évente két alkalommal. A személyi feltételek sajátosságaiból adódóan az egységes nevelési elvek megvalósulását segítik.

· Bölcsőde orvosával a gyermekek fejlődésének figyelemmel kísérése. Részvétel vizsgálatokon, majd konzultáció.

· Főzőkonyhán folyó tevékenység segítése, ellenőrzése. 

Élelmezésvezetővel való kapcsolattartás.

· Készletek ellenőrzése, megrendelése, feltöltése (raktárkészlet, tárgyi eszközök, stb.).

· Előleg kezelői tevékenység.

· A bölcsőde törvényes működését az ÁNTSZ, és a Megyei Kormányhivatal ellenőrzi. Ebben az évben mind két szerv 1-1 alkalommal tartott szemlét, és nem találtak hiányosságokat. 

Az Állategészségügyi Szerv a főzőkonyhát ellenőrzi, eddig az időpontig még nem járt az intézményben. 

· A 2013/14 nevelési évtől, önkéntes diákok is segítik munkánkat. Havi 2-3 alkalommal jönnek és aktívan, teljes odaadással végzik a rájuk bízott feladatokat.

3. Az intézmény gazdálkodásáról

A Játékvár Óvoda és Bölcsődében a 2013/2014-es nevelési évben 4 telephelyen végeztük nevelő és gondozó munkánkat. Működésünk folyamatos, a felmerülő napi problémák, gondok ellenére is zökkenőmentes volt. A 2013/2014-es évben is az ésszerű takarékosság volt a jellemző. Költségvetésünk is ebben a szellemben készült, az egész éves munkánkat is ez motiválta.

2013. január 1 óta megváltozott az óvodai támogatási rendszer. 

Az óvodák tekintetében 

- az óvodapedagógusok és az óvodapedagógusok nevelőmunkáját közvetlenül segítők bértámogatása, 

- óvodaműködtetési támogatás,

- ingyenes és kedvezményes gyermekétkeztetés támogatása 

címen lehet normatívát igényelni, a gyermeklétszám, az óvónői kötelező óraszámok, a közoktatási, illetve köznevelési törvény kötelező létszám meghatározásai alapján.

Az így kiszámított normatív támogatás lényegesen magasabb, mint a csoportalapú finanszírozás volt, de ez a normatíva sem fedezi a béreket teljes mértékben, a dologi kiadásokat pedig szinte egyáltalán nem. A gyermekétkeztetésre kapott támogatás nem intézményünknél, hanem az önkormányzatnál jelenik meg.

2013-at és 2014-et vizsgálva újra csökkenés mutatkozik a finanszírozás arányában. Ennek oka, hogy maximális gyermeklétszámmal számolva kevesebb óvónőt finanszíroz le, mint amennyire szükség van, illetve a megállapított bértámogatás összege a nevelőtestület átlagéletkora miatt nem elégséges. 
A bölcsőde az önkormányzat önként vállalt feladata, elsősorban szociális feladatokat old meg, hiszen a fiatal családok boldogulásához elengedhetetlenül szükséges. A bölcsőde normatív finanszírozása nem változott, sajnos nem a felvett gyermekek létszáma után, hanem a kihasználtság létszáma után számítódik az összeg. Jelenleg a bölcsőde költségvetési részének kb. egyharmadát fedezi az állami hozzájárulás. 2014-ben változott a számítás, másként kell figyelembe venni az adott hónapban bölcsődét igénybe vevő gyermekek számát, ennek hatásáról csak a következő évben tudok beszámolni. Reményeink szerint ez emelkedést jelenthet a finanszírozásban, de így sem fogja elérni az 50%-os lefedettséget. 
Az önkormányzat az itt dolgozók bérét teljes mértékben biztosította, ezen felül 2013-ban havi 8000 Ft-os étkezési utalványt és 3 alkalommal ajándék utalványt is adhattunk a dolgozóknak.

2014-ben a kötelező bérfejlesztés mellett havi 8000 Ft-os étkezési utalványt és eddig 1 alkalommal jutalmat kaphattak az alacsony, minimálbéren lévő dolgozók, várhatóan júliusban és még két alkalommal sor kerülhet erre a kiegészítésre, amely elsősorban a pedagógiai munkát közvetlenül segítőket, a technikai személyzetet, a bölcsődei gondozókat érinti. Ennek hatása nagyon pozitív a dolgozók körében, hogy minőségi munkájuk elismerésre kerülhetett.

Sokkal nagyobb gondot jelentett és jelent az intézmény működtetéséhez szükséges kiadások tervezése és a fedezetek biztosítása. Évekig a dologi kiadásokon csökkentettünk, annak rovására is, hogy fontos felújítások, karbantartások maradtak el. A dologi kiadások tervezésénél is megindult egy pozitív folyamat. 2013-ban olyan minőségi eszközök beszerzésére is sor kerülhetett, illetve sok berendezést, eszközt pótolhattunk, amelyek fontosak az intézmény működéséhez. A szigorúan tervezett dologi kiadások mellett évek óta először kerülhetett a költségvetésünkbe beruházás, felújítás, mely elengedhetetlenül szükséges a biztonságos működéshez, az épületek állagának megóvásához.
A kiskincstári rendszerrel való együttműködésünk folyamatos, megbízható, ez elengedhetetlenül szükséges a pontos, takarékos, racionális gazdálkodás megszervezéséhez, bár a pénzügyi jogszabályok állandó és nagymértékű változtatása, a feladatok állandó átszervezése, módosítása, amely más-más okok miatt, de két éve folyamatosan zajlik, nagymértékben nehezíti a folyamatos információcserét. 2013-ban a Mezőhéki Tagóvoda önálló intézménnyé válása miatt többletfeladat hárult a Polgármesteri Hivatal Pénzügyi Irodájára, természetesen intézményünkkel együttműködve. A szétválás, elszámolás szakmailag és pénzügyileg zökkenőmentesen, pontosan ment végbe.

Bízom benne, hogy egyszer ez a folyamat is lezárul, és akkor újra hatékonyabb lesz a közös gazdálkodási munka. 

Az alábbi táblázatban bemutatott számok a zárszámadással és a költségvetéssel megegyezők. 
	Megnevezés
	2013.
	2014.

	
	Eredeti
	Módosított
	Teljesített
	Eredeti

	I. Személyi juttatások
	83.674
	93.552
	92.287
	104.099

	II. Munk. terhelő járulék
	21.798
	26.648
	24.535
	31.410

	III. Int. üzemelt. fenn. kiadások
	18.400
	19.755
	17.282
	17.928

	IV.Vás. term. és szolg. ÁFÁ-ja
	
	
	
	

	V. Beszerzés, beruházás
	6.565
	1.565
	-
	1.850

	VI. Besz., beruh., felúj.. ÁFÁ-ja
	1.774
	424
	-
	500

	ÖSSZESEN:
	132.211
	141.944
	134.104
	155.787


Tisztelt Képviselő-testület!

Büszkék vagyunk arra, hogy a településünkön végzett kérdőíves felmérés szerint intézményünk működését ítélték legjobbnak az itt élők. A külső megerősítés nagyon fontos ahhoz, hogy munkánkat reálisan, az itt élők igényeinek megfelelően tudjuk értékelni, jövőbeni feladatainkat kijelölni. Szeretnénk ezt a nagyon előkelő helyet a következő években is megtartani, a martfűiek megelégedésére nevelni a gyermekeket.

Intézményünk első számú közvetett partnere a fenntartó. Kapcsolatunk a képviselő-testülettel és hivatali apparátussal korrekt, hatékony, közös érdeken, a gyermekek érdekein alapul.
Az önkormányzati törvény értelmében a bölcsődei, óvodai ellátás az önkormányzatok feladatkörében maradt, s remélem, marad is. A változó jogszabályoknak, feladatoknak való megfelelés tovább erősíti a közös gondolkodás, együttműködés szükségességét, fontosságát. 
Ebben bízva, kérem a képviselő-testületet beszámolóm megvitatására és elfogadására, intézményünk további támogatására.
Beszámolómat hagyományosan intézményünk mottójával zárom.

Hitvallásunk:
"Osztani magad - hogy így sokasodjál,

kicsikhez hajolni - hogy magasodjál,

hallgatni őket, hogy tudd a világot, 

róluk beszélni, ha szólsz a világhoz."

( Váci Mihály: Eső a homokra)
A beszámolót a Játékvár Óvoda és Bölcsőde nevelőtestülete a 2014. június 12-ei  tanévzáró értekezletén egyhangúan elfogadta.
Martfű, 2014. június 12.
                                                                                                        Gonda Istvánné









         intézményvezető

A beszámoló elkészítésében közreműködtek:


Turnyánszkiné Enyedi Andrea intézményvezető-helyettes


Hovodzák Ferencné tagóvodavezető


Olaszné Kiss Ágnes tagóvodavezető


Cseriné Gál Katalin bölcsődevezető

